Klopak utawa kulit èlèktron paling njaba sawijining atom jroning kahanan kang ora kakombinasi diarani minangka klopak valènsi lan èlèktron jroning klopak kasebut diarani èlèktron valènsi. Gunggung èlèktron valènsi nemtokaké prilaku roncèn atom kasebut karo atom liyané. Atom cenderung réaksi karo siji lan sijiné lumantar pangisian (utawa uga pangosongan) èlèktron valènsi paling njaba atom.[81] Roncèn kimia bisa dideleng minangka transfer èlèktron saka sawijining atom menyang atom liyané, kayadéné kang kadeleng ing natrium klorida lan garam-garam ionik liyané. Nanging, akèh uga unsur kang nuduhaké prilaku valènsi gandha, utawa kacendrungan mbagi èlèktron kanthi gunggung kang béda ing senyawa kang béda. Saéngga, roncèn kimia antarané unsur-unsur iki cenderung arupa pambagéyan èlèktron tinimbang transfer èlèktron. Contoné ngliputi unsur karbon jroning senyawa organik.[82]